Document ID: /roh_data/filtered/fineweb-2-filterrobots_roh.jsonl.gz/58987

Grosser Rat
Cussegl grond
Gran Consiglio
La mancanza da persunas spezialisadas sa mussa er tar l'administraziun chantunala. La recrutaziun da forzas da lavur sin tut ils stgalims è gia oz difficila e dastgass daventar en il futur anc bler pli difficila. Ultra da quai chaschunan il «nov mund da lavur» respectivamain ils «millenials» grondas sfidas per las patrunas ed ils patruns ed uschia er per il chantun. Nus stuain far frunt activamain a la transfurmaziun e prender per mauns a temp las midadas necessarias. Cunzunt il management dal persunal vegn a daventar pli e pli impurtant.
En las sessiuns da zercladur e d'avust 2003 ha il Cussegl grond tractà la missiva tar l'examinaziun da las structuras e da las prestaziuns per sanar las finanzas dal chantun. En il rom da las mesiras da spargn èn vegnidas stritgadas var 100 plazzas durant l'onn 2004, uschia er tar l'anteriur Uffizi da persunal e d'organisaziun (UPO). Particularmain è vegnida stritgada quella giada la plazza dal manader dal Svilup da l'organisaziun tar il UPO. Pli tard ha il UPO survegnì il nov num Uffizi da persunal. Ultra da quai ha il Cussegl grond concludì avant intgins onns in stop d'engaschar ulteriur persunal. Quai vul dir che novas plazzas ston vegnir occupadas tras restructuraziuns internas. A media vista na dastgass quai betg pli esser pussaivel, perquai ch'il chantun respectivamain la Regenza survegn adina dapli incumbensas supplementaras. En il Cussegl grond vegn adina puspè exprimida la pretensiun d'optimar ils process e da redimensiunar l'administraziun. Las sutsegnadras ed ils sutsegnaders èn da l'avis ch'i po vegnir fatg frunt cun in svilup qualifitgà da l'organisaziun a las differentas sfidas e ch'i po vegnir generà da quai in vair niz. Quest post duai ultra da quai examinar ils process da lavur en l'entira administraziun e sondar ensemen cun ils posts responsabels il potenzial d'optimaziun sco er cussegliar e sustegnair la realisaziun da las optimaziuns. Ils ulteriurs posts da servetsch da l'administraziun chantunala duain pudair duvrar la cumpetenza organisatorica da quest post entaifer l'administraziun sco sustegn per organisar e per controllar projects. Uschia pon vegnir reducids ils custs per prestaziuns da terzas persunas, che s'augmentan permanentamain.
Las sutsegnadras ed ils sutsegnaders supplitgeschan la Regenza d'explitgar sia posiziun envers l'extensiun da l'Uffizi da persunal cun ina partiziun supplementara Svilup da l'organisaziun. Co vesa la Regenza ils avantatgs ed ils dischavantatgs d'ina tala extensiun ed en tge decurs dal temp pudess quest post vegnir incumbensà cun tge incumbensas?
Cuira, ils 16 da zercladur 2022
Hardegger, Holzinger-Loretz, Michael (Donat), Baselgia-Brunner, Brunold, Bürgi-Büchel, Cahenzli (Sagogn), Cahenzli-Philipp (Vaz Sut), Casutt-Derungs, Caviezel (Cuira), Danuser, Degiacomi, Derungs, Ellemunter, Fasani, Föhn, Gugelmann, Hartmann-Conrad, Kohler, Kunfermann, Lamprecht, Loepfe, Märchy-Caduff, Natter, Niggli-Mathis (Grüsch), Padrun-Valentin, Pajic, Preisig, Rettich, Ruckstuhl, Rutishauser, Sax, Schmid, Schneider, Thomann-Frank, Tomaschett-Berther (Trun), Ulber, von Ballmoos, Zanetti (Landquart)
Mancanza da persunas spezialisadas, undas da pensiunament, plazzas d'emprendissadi betg occupadas, prolungaziun da la vita professiunala e perdita da know-how èn mo intginas da las bleras lingias grassas che ans cuntanschan bunamain mintga di sur las medias. Tut quests fatgs sa mussan er adina pli fitg tar l'administraziun chantunala. Vitiers vegnan las midadas tras la transfurmaziun digitala. Professiuns ch'eran ina giada renconuschidas vegnan a svanir ed a vegnir remplazzadas tras novas. Per far frunt a questa midada dovri mesiras cumplessivas per il svilup dal persunal.
Il stop d'engaschar ulteriur persunal che vegn menziunà en la dumonda, ha per consequenza che mo ina pitschna part da las plazzas necessarias po vegnir stgaffida, respectivamain ch'ins sto desister ad interim da tschertas incumbensas u che quellas ston vegnir spustadas temporalmain (cf. latiers las explicaziuns en la missiva tar il quint annual 2021, pagina 63 ss.). Fin ussa han ins preferì da stgaffir plazzas pli urgentas empè d'amplifitgar il svilup dal persunal e da l'organisaziun.
Las incumbensas d'organisaziun relevantas per il persunal èn er suenter la midada dal num restadas tar l'Uffizi da persunal (cf. art. 59 al. 1 da la Lescha davart la relaziun da lavur da las collavuraturas e dals collavuraturs dal chantun Grischun [Lescha da persunal, LP; DG 170.400]). Ils posts da servetsch centrals en ils secturs da l'informatica, da las immobiglias, da las finanzas e dal persunal èn cumpetents per las incumbensas organisatoricas en lur secturs spezials. L'examinaziun menziunada dals process da lavur vegn fatga gia en il rom da las controllas da las incumbensas e da las prestaziuns (EIP) che vegnan fatgas regularmain cun agid da mesiras e d'optimaziuns organisatoricas e processualas u cun desister d'incumbensas (parzialas).
Tar la dumonda 1: Las midadas sin il martgà da lavur pretendan mesiras supplementaras en il sectur dal svilup dal persunal e da l'organisaziun. Per pudair prender per mauns questas sfidas, ston vegnir stgaffidas las resursas da persunal respectivas tar l'Uffizi da persunal. Sch'i duai cun quai er vegnir extendì il champ d'incumbensas en ils secturs menziunads, stuess la Regenza analisar e decider a temp util integrond las ulteriuras funcziuns interdisciplinaras da manar projects.
Tar la dumonda 2: Mintga centralisaziun d'incumbensas ha ses avantatgs e ses dischavantatgs immanents al sistem. Entant che process manads centralmain procuran per consistenza ed unifurmitad e reduceschan las expensas per purschiders da servetschs externs, limiteschan els en in tschert grad l'autonomia dals posts d'administraziun cumpetents. Per ils posts da servetsch resulta ina plivalur. En cas da basegn pudessan els numnadamain consultar in post da cussegliaziun intern per dumondas organisatoricas. Ensemen cun ils posts cumpetents stuessi vegnir considerà bain, sche l'examinaziun dals process da lavur en l'entira administraziun e sche la tschertga da potenzial d'optimaziun, purtassan ina plivalur correspundenta e fruntassan sin avunda acceptanza.
En il rom da la renovaziun da la strategia da persunal vegn il Departament da finanzas e vischnancas a s'occupar cun questa dumonda ed a furnir basas da decisiun a la Regenza.
24 d'avust 2022